替代文字

替代文字係指圖喺用家睇唔到嘅時候出現嘅文字，喺網頁嘅主要用途包括畀盲人透過熒幕閱讀器知道張圖係乜嘢，通常唔會好長。提供替代文字係喺數碼世界建立無障礙環境嘅支柱之一，喺一啲國家或者地區可能係法例規定。

網頁嘅替代文字本來其實唔係畀盲人用，而係畀文字式網頁瀏覽器嘅用家用；一般嘅用家喺圖唔能夠下載嘅時候亦都可能會見到替代文字。

網頁應用
喺 HTML，alt 屬性係為圖像定義替代文字嘅主要方法，但係 alt 屬性淨係可以用喺用 img 標籤定義嘅圖。W3C對網頁嘅替代文字應該點寫有正式指引，係 WCAG 標準嘅一部分。

網頁上面嘅替代文字唔會好長，主要有兩個技術原因：第一係喺文字式環境，螢幕可以顯示嘅字數有限，用長嘅替代文字好唔合理；第二係用熒幕閱讀器嘅時候，如果替代文字太長，熒幕閱讀器唔會讀哂啲字，結果盲人仍然唔會知道張圖係乜。如果要寫長嘅替代文字，喺 HTML 可以用 longdesc 屬性，或者用 object 標籤。

為其他 HTML 元素定義替代文字嘅方法包括 aria-label 屬性，或者用 object 標籤嘅時候寫埋標籤嘅 ｢內容｣。

網頁並唔係單指網站；例如宣傳用嘅電子信其實係一種網頁，一般嘅電子書嘅主要部件其實亦都係網頁。

字幕
 講稿
 通用設計

無障礙輔助科技
文字用家介面
平面設計
互聯網